รัฐบาลไทย-ข่าวทำเนียบรัฐบาล-รมช.ศธ.(ม.ล.ปนัดดา) ประชุมขับเคลื่อนนโยบาย ศธ.สู่การปฏิบัติที่ จ.ลำปาง ร่วมกันขับเคลื่อนโรงเรียนคุณธรรมอย่างยั่งยืน ย้ำยังคงให้ความสำคัญกับโครงการลดเวลาเรียน เพิ่มเวลารู้
วันจันทร์ที่ 13 พฤศจิกายน 2560
รมช.ศธ.(ม.ล.ปนัดดา) ประชุมขับเคลื่อนนโยบาย ศธ.สู่การปฏิบัติที่ จ.ลําปาง ร่วมกันขับเคลื่อนโรงเรียนคุณธรรมอย่างยั่งยืน ย้ํายังคงให้ความสําคัญกับโครงการลดเวลาเรียน เพิ่มเวลารู้
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานการประชุมขับเคลื่อนนโยบายกระทรวงศึกษาธิการสู่การปฏิบัติ และมอบนโยบายการจัดการศึกษาของกระทรวงศึกษาธิการในระดับจังหวัด จังหวัดลําปาง ณ โรงเรียนบุญวาทย์วิทยาลัย
จังหวัดลําปาง-เมื่อวันศุกร์ที่ 10 พฤศจิกายน 2560 ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานการประชุมขับเคลื่อนนโยบายกระทรวงศึกษาธิการสู่การปฏิบัติ และมอบนโยบายการจัดการศึกษาของกระทรวงศึกษาธิการในระดับจังหวัด จังหวัดลําปาง ณ โรงเรียนบุญวาทย์วิทยาลัย
นายทรงพล สวาสดิ์ธรรม ผู้ว่าราชการจังหวัดลําปางและประธานคณะกรรมการศึกษาธิการจังหวัดลําปางรายงานว่าการจัดการศึกษาในจังหวัดลําปาง ได้ให้ความสําคัญอย่างยิ่งในการบริหารจัดการเชิงพื้นที่โดยนํานโยบายของรัฐบาลมาสู่การปฏิบัติ ไม่ว่าจะเป็นThailand4.0,คณะกรรมการบริหารราชแผ่นดินตามกรอบการปฏิรูปประเทศ ยุทธศาสตร์ชาติ และการสร้างความสามัคคีปรองดอง(ป.ย.ป.), การปฏิรูปการศึกษา, แผนการศึกษาแห่งชาติฯ, แนวทางการทํางานสานพลังประชารัฐ ฯลฯ มาแปลงให้สอดคล้องกับมิติของพื้นที่ ทั้งในเรื่องวิสัยทัศน์ ศักยภาพโดยกําหนดออกมาเป็นวาระภายใต้ชื่อ “ลําปางสร้างสรรค์ ปันสุข”และแบ่งวาระที่สําคัญเกี่ยวกับเด็กและการศึกษาออกมาเป็นวาระ “ลําปาง เมืองแห่งการเรียนรู้และสร้างสรรค์” โดยบูรณาการเชิงรุกร่วมกับทุกหน่วยงานในจังหวัดเพื่อขับเคลื่อนการศึกษาในส่วนภูมิภาค
จังหวัดลําปาง มีสถานศึกษาจํานวน 470 แห่งข้าราชการครูและบุคลากรทางการศึกษาจํานวน 7,233 คน นักเรียน/นักศึกษาจํานวน 115,731 คน จัดการศึกษาโดยแบ่งออกเป็น 3 ระบบ คือ การศึกษาในระบบ การศึกษานอกระบบ และการศึกษาตามอัธยาศัย ภายใต้วิสัยทัศน์“ผู้เรียนเป็นคนดี มีวินัย ใฝ่เรียนรู้สู่การสร้างสรรค์นวัตกรรมบนพื้นฐานปรัชญาของเศรษฐกิจพอเพียงและวัฒนธรรมท้องถิ่น”มุ่งพัฒนาผู้เรียนให้มีทักษะในศตวรรษที่ 21 ผ่านโครงการและกิจกรรมที่หลากหลายอย่างต่อเนื่อง และได้ส่งเสริมให้บุคลากรในสังกัดเข้าร่วมกิจกรรมของหน่วยงานในพื้นที่จังหวัดลําปางอย่างสม่ําเสมอ
ทั้งนี้ นโยบายขับเคลื่อนการศึกษาของคณะกรรมการศึกษาธิการจังหวัด (กศจ.) ลําปางมีการรวม การเลิก สถานศึกษาขั้นพื้นฐาน การจัดการศึกษาขั้นพื้นฐานโดยครอบครัว เพื่อสร้างโอกาสทางการศึกษา จัดทําแผนพัฒนาการศึกษาของจังหวัด แผนปฏิบัติการประจําปี การสอบคัดเลือกเพื่อบรรจุและแต่งตั้งบุคคลเข้ารับข้าราชการครูและบุคลากรทางการศึกษา การพัฒนาบุคลากร การสร้างขวัญกําลังใจ นอกจากนี้ หน่วยงานทางการศึกษาในจังหวัดยังได้มุ่งส่งเสริมการจัดการศึกษาที่มีคุณภาพเพื่อพัฒนาผู้เรียนให้เป็นไปตามมาตรฐานการศึกษา ส่งผลให้เกิดผลสัมฤทธิ์ทางการเรียนของจังหวัดลําปางอยู่ในเกณฑ์เฉลี่ยที่น่าพอใจ
ม.ล.ปนัดดา ดิศกุลกล่าวถึงโครงการโรงเรียนคุณธรรมว่า ขอให้สถานศึกษาช่วยกันขับเคลื่อนให้เกิดผลสัมฤทธิ์ที่ยั่งยืน โดยถือเป็นภารกิจของทุกคน ทั้งครูอาจารย์ ผู้ปกครอง หน่วยงานทุกภาคส่วน ร่วมกันสอดส่องดูแลลูกหลานเยาวชนให้มีคุณธรรมจริยธรรมในใจตลอดเวลา พอเพียง ซื่อสัตย์สุจริต กตัญญู และมีความรับผิดชอบ
ขณะที่โครงการลดเวลาเรียน เพิ่มเวลารู้ต้องการให้โรงเรียนใส่ใจช่วงเวลาดังกล่าวให้มากขึ้น ซึ่งทราบว่ามาบางโรงเรียนตัดกิจกรรมช่วงนี้ไปอย่างน่าเสียดาย จึงขอให้โรงเรียนพยายามให้ความสําคัญกับการลดเวลาเรียน เพิ่มเวลารู้โดยน้อมนําพระราโชบายของสมเด็จพระเจ้าอยู่หัวมหาวชิราลงกรณ บดินทรเทพยวรางกูร สู่การปฏิบัติเช่น เรื่องทัศนคติที่ถูกต้อง ค่านิยมความเป็นชาติ ความภาคภูมิใจในคุณงามความดี การดํารงความเป็นไทยสืบจากบรรพบุรุษ เป็นต้น ทั้งนี้อาจใช้เวลาหน้าเสาธงก่อนเริ่มวิชาเรียนในแต่ละวันก็ได้
ในส่วนของครูอาจารย์ขอความร่วมมือช่วยผลักดันทักษะ Extra Reading ให้กับนักเรียน เพื่อให้การพูด เขียน อ่าน มีความสัมพันธ์กัน โดยสามารถอ่านแล้วสรุปความ ย่อความ สังเคราะห์ได้ ทั้งยังเป็นการสร้างนิสัยรักการอ่าน ตลอดจนปลูกฝังมารยาทในการเขียนหนังสือโดยอ้างอิงแหล่งที่มา เพื่อสร้างความเป็นสากลให้กับวงการศึกษาไทย
ม.ล.ปนัดดากล่าวด้วยว่าขอให้กําลังใจครูอาจารย์ทุกท่าน อย่าได้ท้อถอย ขอให้นึกคิดและปฏิบัติตามพระราชปณิธานของรัชกาลที่ 9 และรัชกาลที่ 10 ตลอดไป เพื่อร่วมกันขับเคลื่อนการศึกษาให้เกิดประโยชน์สูงสุดต่อประเทศชาติสืบไป
ปารัชญ์ ไชยเวช, นวรัตน์ รามสูต:สรุป/รายงาน
ปกรณ์ เรืองยิ่ง, อิทธิพล รุ่งก่อน: ถ่ายภาพ